পোর্ট ট্রাস্টের জমি দখলকাণ্ডে দায় ঝাড়ার চেষ্টায় শাসকদল। আজ আসরে নামলেন পুরমন্ত্রী ফিরহাদ হাকিম। তাঁর সাফাই, গতকালের ঘটনার সঙ্গে তৃণমূল কংগ্রেসের কোনও যোগ নেই। শুধু সিনেমার পর্দা নয়। বাস্তবেও প্রযোজক শ্রীকান্ত মোহতা দেখিয়ে দিয়েছেন কীভাবে জমির দখল ধরে রাখতে হয়। পোর্ট ট্রাস্টের লোকদের পিটিয়ে, সাংবাদিক নিগ্রহ পরও দিব্যি বহাল তবিয়তে।  শুধু, চোখে পড়ছে  সামান্য রদবদল। পোর্ট ট্রাস্টের জমি, নানা হাত ঘুরে এখন তা শ্রীকাম্ত মোহতার দখলে। সেই জমি উদ্ধার করতে গিয়েই পোর্টের নিরাপত্তারক্ষীদের কপালে জুটেছে বেধড়ক মার। রবিবার রীতিমতো  তাণ্ডব চালায় বহিরাগতরা। কিন্তু, তারা কারা? পরিচয়ও ধীরে ধীরে সামনে আসছে। তার আগেই অবশ্য তৃণমূল নেতারা  দাবি করে রাখলেন এই ঘটনার সঙ্গে কোনওভাবেই যুক্ত নয় দল। সোমবার পোর্টের চেয়ারম্যানের সঙ্গে কথা বলতে এসেছিলেন ফিরহাদ হাকিম। যদিও, তাঁর দাবি এনিয়ে কোনও আলোচনা হয়নি। কিন্তু, বৈঠকে একবারও কী ওঠেনি জমি দখল প্রসঙ্গ? উত্তর দিতে চাননি ফিরহাদ হাকিম। শাসকদলের কোন গ্ল্যামারফুলে মিছিলে অভিনেত্রী অভিনেত্রীদের ধরে আনতে শ্রীকান্ত মোহতাই অন্যতম ভরসা। দলের হাইকমান্ডেও তাঁর অবাধ যোগাযোগ । সেই ভরসার জায়গা থেকেই কি এতটা বাড়বাড়ন্ত শ্রীকান্ত মোহতাদের?